als_Latn dik_Latn sag_Latn
14 mars 2015 - Durim Bami duket se është sot personi që ndodhet në qendër të vorbullës që ka tronditur politikën shqiptare. Banori i Fushë-Krujës, për herë të dytë u ballafaqua sot me deputetin Tom Doshi, në një seancë që zgjati gati 9 orë. Në videon e transmetuar nga Doshi disa ditë më parë, Bami tregoi se kishte marrë porosi për vrasjen e dy deputetëve, Tom Doshi dhe Mhill Fufi, por që më pas e rrëzoi para prokurorëve të Krimeve të Rënda.
Avokati i tij, doli në orët e mbrëmjes i pari nga godina e Prokurorisë, duke mos dhënë komente mbi këtë çështje që po mbahet top sekret.
Gati 30 minuta më pas doli dhe deputeti i përjashtuar nga PS-ja, Tom Doshi. Ky i fundit për herë të pestë ngjiti sot shkallët e Prokurorisë së Krimeve të Rënda. Fillimisht ishte personi që denoncoi ngjarjen tronditëse sipas tij, të porositur nga kreu i kuvendit, Ilir Meta, e më pas u vu përballë politikanëve që dëshmuan se gjithçka ishte sajesë e tij.
Pritet që Prokuroria e Krimeve të Rënda të dalë me një përfundim për këtë ngjarje, më të rëndën e viteve të fundit nëse rezulton të jetë e vërtetë. Gjithashtu do të sqarohet dhe pozicioni i Durim Bamit, i cili u kërcënua në fillim të muajit me një sasi tritoli poshtë makinës së tij. Nuk dihet nëse ai do të marrë apo jo statusin e të penduarit të drejtësisë, por ajo që dihet deri tani është fakti se ai është i arrestuar.
als_Latn als_Latn als_Latn als_Latn